แบงก์ปล่อยสินเชื่อใหม่โต5.7%
สินเชื่อใหม่เดือน ก.ย. เริ่มขยับขึ้น 5.7% ธปท.ชี้ดอกเบี้ยแท้จริงติดลบ ทำให้เงินฝากวูบ
6 พ.ย. 2558

สินเชื่อใหม่เดือน ก.ย. เริ่มขยับขึ้น 5.7% ธปท.ชี้ดอกเบี้ยแท้จริงติดลบ ทำให้เงินฝากวูบ
ธนาคารแห่งประเทศไทย (ธปท.) รายงานภาวะการเงิน ณ สิ้นเดือน ก.ย. หรือสิ้นไตรมาส 3 ที่ผ่านมา ว่า ปริมาณการระดมทุนของภาคธุรกิจเอกชนอยู่ในระดับทรงตัวใกล้เคียงกับเดือนก่อนหน้า สะท้อนจากกิจกรรมทางเศรษฐกิจที่ฟื้นตัวอย่างช้าๆ
อย่างไรก็ดี มีการเพิ่มขึ้นของปริมาณสินเชื่อใหม่ของธนาคารพาณิชย์ ธนาคารเฉพาะกิจของรัฐ บริษัทออมทรัพย์ สหกรณ์ออมทรัพย์ เห็นได้จากการปล่อยสินเชื่อให้แก่ภาคเอกชนของสถาบันรับฝากเงิน พบว่ามียอดคงค้างอยู่ที่ 15.83 ล้านล้านบาท ขยายตัว 5.7% เมื่อเทียบกับระยะเดียวกันปีก่อน และปรับขึ้นจากเดือนก่อนหน้าที่มียอดคงค้าง 15.74 ล้านล้านบาท ขยายตัว 5.2%
ทั้งนี้ การเพิ่มขึ้นของสินเชื่อดังกล่าวช่วยชดเชยการระดมทุนในตลาดตราสารหนี้ที่ลดลงตามอัตราผลตอบแทนพันธบัตรรัฐบาล เนื่องจากปัจจุบันอัตราผลตอบแทนพันธบัตรรัฐบาลไทยอายุ 10 ปี อยู่ที่ 2.62% ลดลงจากเดิม 0.18%
สำหรับธนาคารพาณิชย์มีการปล่อยสินเชื่อในปริมาณที่มากกว่าการระดมเงินฝาก ส่งผลให้อัตราส่วนเงินให้สินเชื่อต่อเงินฝากรวมตั๋วแลกเงินปรับเพิ่มขึ้นเล็กน้อยเมื่อเทียบกับไตรมาสก่อน โดยอัตราส่วนอยู่ที่ 97.3% แสดงถึงความต้องการระดมเงินฝากมีจำกัด โดยธนาคารพาณิชย์เองมีการปรับลดอัตราดอกเบี้ยเงินฝากและเงินฝากพิเศษลงต่อเนื่อง กระทั่งปัจจุบันอัตราดอกเบี้ยเงินฝากแท้จริงติดลบอยู่ที่ประมาณ 0.4%
ขณะที่อัตราดอกเบี้ยแท้จริงติดลบ ส่งผลให้ลูกค้าย้ายการฝากเงินที่ฝากกับธนาคารพาณิชย์ไปลงทุนในสินทรัพย์ที่ให้ผลตอบแทนสูงกว่าดอกเบี้ยเงินฝากปริมาณเพิ่มขึ้นอย่างต่อเนื่อง เช่น กองทุนที่ไปลงทุนในต่างประเทศ (FIFs) เป็นต้น
อย่างไรก็ดี ธนาคารพาณิชย์ยังระมัดระวังการให้กู้ เพราะกังวลกับภาวะหนี้เสียตามภาวะเศรษฐกิจและระดับหนี้ครัวเรือนที่อยู่ในระดับสูง ทำให้สินเชื่อที่ขยายตัวได้ส่วนใหญ่มาจากธนาคารเฉพาะกิจของรัฐที่เริ่มปล่อยกู้ตามนโยบายกระตุ้นเศรษฐกิจของรัฐบาล เช่น สินเชื่อเอสเอ็มอี สินเชื่อที่อยู่อาศัย กองทุนหมู่บ้าน